## Odluka Ustavnog suda Republike Hrvatske broj U-II-62/1992. od 12. travnja 1995. godine

### NN 27/1995 (24.4.1995.), Odluka Ustavnog suda Republike Hrvatske broj U-II-62/1992. od 12. travnja 1995. godine

# USTAVNI SUD REPUBLIKE HRVATSKE

Ustavni sud Republike Hrvatske u sastavu Jadranko Crnić,
predsjednik Suda, te suci Zdravko Bartovčak, dr. Velimir Belajec, dr. Nikola
Filipović, Ante Jelavić Mitrović, mr. Vojislav Kučeković, Jurica Malčić,
mr. Hrvoje Momčinović, Ivan Marijan Severinac i Mladen Žuvela, u postupku
ocjene ustavnosti i zakonitosti, na sjednici održanoj 12. travnja 1995.
godine, donio je ovu

## ODLUKU

### USTAVNOG SUDA REPUBLIKE HRVATSKE BROJ U-II-62/1992. OD 12. TRAVNJA 1995. GODINE

1. Ukida se odredba članka 1. stavak 1. Odluke o izmjeni
i dopuni Odluke o morskom ribarstvu ("Službeni glasnik" Grada
Ploče, broj 3/1993).

2. Obustavlja se postupak za ocjenu Odluke o vađenju školjkaša
i davanju na korištenje ribolovnog mora na području Grada Ploče ("Službeni
glasnik" Grada Ploče, broj 3/1993).

3. Ova će se odluka objaviti u "Narodnim novinama"
i u "Službenom glasniku" Grada Ploče.

**Obrazloženje**

Rješenje o pokretanju postupka za ocjenu ustavnosti i
zakonitosti u izreci navedenih odluka donijeto je 16. ožujka 1994. godine
("Narodne novine", broj 25/1994), a temeljilo se je na odredbama
članka 42. i 37. Zakona o morskom ribarstvu (pročišćeni tekst "Narodne
novine", broj 44/1980, 41/1984, 9/1988, 9/1991, 61/1991, 22/1992,
26/1993 i 109/1993).

Navedeni Zakon prestao je vrijediti danom početka primjene
Zakona o morskom ribarstvu ("Narodne novine", broj 74/1994),
koji se - temeljem odredbe svog članka 78.primjenjuje od 1. siječnja 1995.
godine.

Odredbom članka 76. novog Zakona o morskom ribarstvu određeno
je koje odredbe ranijeg Zakona ostaju na snazi do donošenja propisa iz
članka 71. tog Zakona, to jest do donošenja propisa što će ih, na temelju
ovlaštenja iz tog Zakona, donijeti ministar u roku od jedne godine dana
od dana početka primjene Zakona; dalje su navedeni propisi koji također
do donošenja propisa iz članka 71. Zakona ostaju na snazi.

Među odredbama ranijeg Zakona što su ostale na snazi nalazi
se i odredba članka 42. prema kojoj općinska skupština može, radi zaštite
pridnenih vrsta riba i drugih morskih životinja od prekomjernog iskorištavanja
i uništavanja, ogranićiti odnosno zabraniti upotrebu pojedinih vrsta mreža
ili drugih sredstava za privredni odnosno sportski ribolov, kao i odrediti
način njihove upotrebe, u pojasu od jedne morske milje od obale kopna ili
otoka.

Iz te zakonske odredbe ne slijedi zakonsko ovlaštenje
općinskoj skupštini da uvede apsolutnu zabranu upotrebe svih sredstava
i svih načina vađenja prstaca na cijelom ribolovnom području Grada Ploče,
kao što je propisano osporenom odredbom članka 1. stavak 1. Odluke o izmjeni
i dopuni Odluke o morskom ribarstvu (točka 1. izreke).

Odredba članka 37. ranijeg Zakona o morskom ribarstvkk
propisivala je da je općinska skupština, prije nego odredi dio pomorskog
dobra na kojem se mogu vaditi koralji, spužve, školjkaši i morsko bilje,
dužna pribaviti mišljenje nadležnog organa za zaštitu prirode, ribarske
i sanitarne inspekcije te lučke kapetanije Budući da je u svezi s Odlu
kom što je u izreci navedena pod 2) sporno bilo pitanje udo voljenja uvjetima
iz te zakonske odredbe, a da je ona prestala vrijediti, kao što je prestala
vrijediti i sama ta Odluka, postupak za ocjenu te Odluke obustavljen je
temeljem članka 27. Ustavnog zakona o Ustavnom sudu Republike Hrvat ske
("Narodne novine", broj 13/1991).

Donoseći ovu odluku Ustavni sud je imao u vidu i to da
je tijekom ovog postupka prestala vrijediti i odredba član ka 12. Zakona
o određivanju poslova iz samoupravnog djelokruga jedinica lokalne samouprave
i uprave ("Narodne novine", broj 75/1993). Ta je odredba prestala
važiti na dan stupanja na snagu Pomorskog zakonika ("Narodne novine",
broj 17/1994), kao što slijedi iz odredbe članka 1053. stavak 1. točka
7. tog Zakona, iz čega slijedi da je prestalo i zakonsko ovlaštenje jedinica
lokalne samouprave i uprave za donošenje podzakonskih propisa iz materije
morskog ribarstva.

Objava ove odluke temelji se na odredbama članka 20. stavak
1. i 2. Ustavnog zakona o Ustavnom sudu Republike Hrvatske ("Narodne
novine", broj 13/1991).

Broj: U-II-62/1992.

Zagreb, 12. travnja 1995.

USTAVNI SUD REPUBLIKE HRVATSKE

Predsjednik

**Jadranko Crnić,** v. r.

Odluka, NN 27/1995-567